U srpnju je u hrvatskim zračnim lukama nastavljen trend rasta broja putnika. Prevezeno ih je 1,48 milijuna ili 19% više nego u srpnju prošle godine, pokazuju neslužbeni podaci Hrvatske agencije za civilno zrakoplovstvo (HACZ)…

U srpnju je najviše putnika bilo u Zračnoj luci Split, 541.200 ili 25,4% više nego u srpnju lani. Slijedi Zračna luka Dubrovnik s 380.000 putnika, što je 16,5% više. U zagrebačkoj zračnoj luci prevezeno je 10,6% više putnika nego u lanjskom srpnju, ukupno njih 302.000.

Najveći porast broja putnika zabilježen je na bračkom aerodromu, za gotovo 90%, odnosno bilo ih je ukupno 2992. Pad broja putnika u odnosu na lanjski srpanj zabilježen je samo u Zračnoj luci Mali Lošinj, i to za 55%, na 1652 putnika.

Prema neslužbenim statističkim podacima HACZ-a o prometu na aerodromima u Hrvatskoj, u prvih sedam ovogodišnjih mjeseci prevezeno je 4,37 milijuna putnika ili 12,4% više nego u istom lanjskom razdoblju.

Najveći broj putnika prošao je kroz Zračnu luku Zagreb, 1,5 milijuna ili 6,82% više, potom u Splitu, 1,2 milijuna ili 18,2% više, te u Dubrovniku, 1,05 milijuna ili 15,7% više. Najveći porast broja putnika ostvaren je u tom razdoblju na bračkom aerodromu, za 53%, odnosno prevezeno je 6328 putnika, dok je najveći minus zabilježen na Malom Lošinju, za 39%, odnosno prevezena su 3892 putnika. Pad broja putnika u tome je razdoblju zabilježen i u Zračnoj luci Osijek, za 3,4%, na 16.045 putnika.

Srpanjski porasti u zrakoplovnom prijevozu putnika nastavljaju se na lipanjske. Prema posljednjim podacima Državnog zavoda za statistiku (DZS), kroz hrvatske zračne luke u lipnju je prošlo malo više od milijun putnika ili 13,6% više nego u lipnju lani.

U prvih šest mjeseci, pak, zračne su luke, prema podacima DZS-a, zabilježile gotovo 3 milijuna putnika, odnosno bile su u plusu 9,3% u odnosu na isto razdoblje lani, piše HRT.